દાહોદ જિલ્લાના ફતેપુરા તાલુકાના વટલી પ્રાથમિક શાળા પટાંગણ ખાતે રાજય સરકારના નવતર અભિગમ પ્રમાણે રાત્રી ગ્રામ સભા કલેકટર વિજય ખરાડીના અધ્યક્ષ સ્થાને યોજાઇ હતી. રાત્રી ગ્રામ સભાને સંબોધતા કલેકટર વિજય ખરાડીએ જણાવ્યું હતું કે ગામોની સમસ્યાઓ પ્રજા પાસેથી જાણી શકાય તે માટે આ રાત્રી ગ્રામસભાનો નવતર અભિગમ રાજ્ય સરકારે અપનાવ્યો છે. ત્યારે ગ્રામજનોએ ગામના વિકાસ માટે ભેગા થઇને નિર્ણય લેવો જોઇએ. વધુમાં કોઇપણ ગામનો વિકાસ શિક્ષણ અને પાણીના બચાવ અને ઉપયોગ દ્વારા થઇ શકે. માતા અને બાળ મરણ અટકાવવા સમયસર સગર્ભાની નોંધણી થવી જરૂરી છે. વૈજ્ઞાનિક ઢબે ખેતી અને પાણીનો ઉપયોગ ગ્રામજનો કરે તો ઘણા સારા પરિણામો હાંસલ કરી શકાય.